钦定古今图书集成/明伦汇编/闺媛典/第040卷 > 鲁孝义保
## 钦定古今图书集成/明伦汇编/闺媛典/第040卷 > 鲁孝义保

按刘向《列女传》，“鲁孝义保者，鲁孝公称之保母臧氏
之寡也。初，孝公父武公与其二子：长子括、中子戏朝
周宣王，宣王立戏为鲁太子。武公薨，戏立，是为懿公。
孝公时号公子，称最少，义保与其子俱入宫，养公子
称。括之子伯御与鲁人作乱，攻杀懿公而自立，求公
子称于宫，将杀之。义保闻伯御将杀称，乃衣其子以”
称之衣，卧于称之处，伯御杀之。义保遂抱称以出，遇
称舅鲁大夫于外舅，问称“死乎？”义保曰：“不死在此。”舅
曰：“何以得免？”义保曰：“以吾子代之。”义保遂以逃。十一
年，鲁大夫皆知称之在，保于是请周天子杀伯御，立
称，是为孝公。鲁人高之。《论语》曰：“可以托六尺之孤。”其
义保之谓也。